答曼叔見寄
作者：韓維
朝代：宋

paragraphs: 人生風波間，觸事喜乖隔。
前君還里中，王事有程格。
歡言不一再，歸馬已在軛。
相期高陽秋，叢菊手共摘。
惟時家多虞，伯氏遭遠謫。
蒼黄走國門，下馬拜顔色。
孤舟千日宿，離思日侵迫。
還家問生事，未免煩計畫。
自念非世器，身以閑爲職。
不能高奮飛，有類籠中翮。
清霜落衆木，諸嶺應更碧。
行當脫身去，爛醉松下石。